b'\n_START_ARTICLE_\nLl\xc3\xadvia\n_START_SECTION_\nZgodovina\n_START_PARAGRAPH_\nNa obmo\xc4\x8dju dana\xc5\xa1nje Ll\xc3\xadvie se je za\xc4\x8dasa starih Rimljanov nahajal iberski oppidum po imenu Julia Libica, mesto pa je tako dr\xc5\xbealo status prestolnice Cerdanye, dokler ga ni v srednjem veku zamenjal Hix v okolici Bourg-Madamea. Med vizigotskim obdobjem je njeno citadelo (castrum Libiae) pred kraljem Wambo ubranil upornik Pavel Narbonski. V 8. stoletju naj bi po nekaterih domnevah takratni guverner muslimanske \xc5\xa0panije, Abd ar-Rahman, ki je kasneje padel med Bitko pri Poitiersu, tukaj med obleganjem mesta ubil svojega berberskega uporni\xc5\xa1kega podanika Munnuze, ki naj bi, v upanju, da bi uspe\xc5\xa1no izpeljal svoj upor, predhodno sklenil zavezni\xc5\xa1tvo z vojvodo Eudom iz Akvitanije. _NEWLINE_Leta 1659 so s Pirenejsko pogodbo komarke Roussillon, Conflent, Capcir, Vallespir, severna Cerdanya (\xc2\xbbCerdagne\xc2\xab) postale francoska last. Ll\xc3\xadvia je ostala v \xc5\xa1panski lasti, ker je pogodba dolo\xc4\x8dala, da se Franciji priklju\xc4\x8dijo le vasi, kot anti\xc4\x8dna prestolnica Cerdanye pa Ll\xc3\xadvia ni ustrezala temu kriteriju.'